Novo istraživanje: Podrška za američki angažman u Iraku opada i u Sjedinjenim Državama - 2004-03-17
Godinu dana nakon početka američkog rata protiv Iraka, istraživanje javnog mnijenja obavljeno u nekoliko zemalja pokazalo je da tamo i
Istraživanje koje je obavio Istraživački Centar Pew utvrdilo je da oko 60 procenata Amerikanaca i dalje podržava rat u Iraku, što je manje od 74 procenta koliko ih je tako mislilo prošle godine u maju, kad je predsjednik Bush objavio završetak velikih operacija u Iraku. U istom periodu, od maja prošle godine naovamo, u Britaniji je podrška ratu dramatično opala od 61 na 43 procenta. Kod velikog broja ispitanika izražena je sumnja u motive koji stoje iza američkih napora u Iraku. KOHUT: Većina ispitanika u Francuskoj, Njemačkoj, Jordanu, Maroku, Pakistanu i Turskoj misli da Sjedinjene Države koriste taj rat kako bi vladale svijetom i ostvarile kontrolu nad srednjeistočnom naftom. Javnost u muslimanskim zemljama sumnja u iskrenost naših napora, gledajući na njih kao na pokušaj zaštite Izraela od neprijateljskih mu zemalja, kaže gospodin Kohut i nastavlja: KOHUT: Uprkos tome što kritizira sam rat, zapadna javnost barem vjeruje da će iračkom narodu na duže staze biti bolje bez Saddama Husseina. Veoma su, medjutim, iznenadjujući odgovori koje smo o tome dobili u javnosti muslimanskih zemalja. Većina ljudi u tim zemljama smatra da će Iračanima biti gore ili su, u najboljem slučaju, mišljenja o tome podijeljena. Duboke su razlike i u stavovima izmedju ljudi u Sjedinjenim Državama i onih u drugim zemljama o tome da li je rat u Iraku pomogao ili odmogao ratu protiv terorizma. Bivša američka državna tajnica Madeleine Albright predsjedavala je ovim istraživačkim projektom. ALBRIGHT: Uznemirujuće je to što su Amerikanci jedini medju anketiranima koji misle da je rat u Iraku više pomogao nego odmogao ratu protiv al-Qaide. Problematično je i to što je irački sukob doveo do toga da je u svim drugim ispitanim zemljama izgubljeno povjerenje u američku iskrenost i njenu posvećenost demokratiji, kaže gospodja Albright i upozorava: ALBRIGHT: Ono što me, medjutim, najviše uznemirava je pitanje jedinstva. Ono što se, naime, dogodilo - jeste da je Osama bin Laden bio u stanju da učini nešto što 40 godina komunizma nije uspjelo da postigne - a to je da razjedini Evropu i Sjedinjene Države.